CELEX: 31990D0511
Language: el
Date: 1990-10-09 00:00:00
Title: 90/511/ΕΟΚ: Δεύτερη απόφαση του Συμβουλίου της 9ης Οκτωβρίου 1990 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από ορισμένες χώρες και εδάφη

Avis juridique important

|

31990D0511

90/511/ΕΟΚ: Δεύτερη απόφαση του Συμβουλίου της 9ης Οκτωβρίου 1990 για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από ορισμένες χώρες και εδάφη  

Επίσημη Εφημερίδα αριθ. L 285 της 17/10/1990 σ. 0031 - 0032

***** ΔΕΥΤΕΡΗ ΑΠΟΦΑΣΗ ΤΟΥ ΣΥΜΒΟΥΛΙΟΥ  της 9ης Οκτωβρίου 1990  για την επέκταση της νομικής προστασίας των τοπογραφιών προϊόντων ημιαγωγών σε πρόσωπα από ορισμένες χώρες και εδάφη  (90/511/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 87/54/ΕΟΚ του Συμβουλίου της 16ης Δεκεμβρίου 1986 σχετικά με τη νομική προστασία των τοπογραφιών προϊόντων ημιαγωγών (1), και ιδίως το άρθρο 3 παράγραφος 7,  την πρόταση της Επιτροπής,  Εκτιμώντας:  ότι το δικαίωμα νομικής προστασίας των τοπογραφιών προϊόντων ημιαγωγών στην Κοινότητα ισχύει για τα πρόσωπα που δικαιούνται προστασίας σύμφωνα με το άρθρο 3 παράγραφοι 1 έως 5 της οδηγίας 87/54/ΕΟΚ·  ότι το δικαίωμα προστασίας μπορεί να επεκταθεί, με απόφαση του Συμβουλίου, σε πρόσωπα τα οποία δεν δικαιούνται προστασίας βάσει των εν λόγω διατάξεων·  ότι η επέκταση της προστασίας πρέπει, κατά το δυνατόν, να αποφασίζεται για την Κοινότητα ως σύνολο·  ότι η εν λόγω προστασία έχει πράγματι επεκταθεί προηγουμένως σε ορισμένες χώρες και εδάφη με προσωρινή μόνο βάση, σύμφωνα με τις αποφάσεις 87/532/ΕΟΚ (2) και 88/311/ΕΟΚ (3), οι οποίες λήγουν στις 7 Νοεμβρίου 1990·  ότι κρίνεται τώρα σκόπιμο να εξακολουθήσει η επέκταση της εν λόγω προστασίας, σε προσωρινή βάση, για ορισμένες από τις χώρες ή εδάφη αυτά, ώστε να δοθούν χρονικά περιθώρια για τη δημιουργία των απαιτούμενων συνθηκών για αμοιβαία απεριόριστη προστασία·  ότι ένας από τους παράγοντες, στους οποίους βασίζεται η παρούσα απόφαση, είναι η εκτίμηση ότι οι χώρες ή τα εδάφη που έχουν την κατάλληλη εθνική νομοθεσία θα συνεχίσουν να παρέχουν προστασία στις τοπογραφίες προϊόντων ημιαγωγών και θα επεκτείνουν αυτή την προστασία στα πρόσωπα από τα κράτη μέλη της Κοινότητας, τα οποία απολαύουν του δικαιώματος προστασίας βάσει της οδηγίας 87/54/ΕΟΚ·  ότι ένας άλλος παράγοντας, στον οποίο βασίζεται η παρούσα απόφαση, είναι η εκτίμηση ότι οι χώρες ή τα εδάφη που έχουν ακόμη κατάλληλη νομοθεσία θα θεσπίσουν και θα επεκτείνουν την εφαρμογήτης το ταχύτερο δυνατόν στα πρόσωπα από τα κράτη μέλη της Κοινότητας, τα οποία απολαύουν του δικαιώματος προστασίας βάσει της οδηγίας 87/54/ΕΟΚ,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  1. Τα κράτη μέλη επεκτείνουν το δικαίωμα προστασίας σύμφωνα με την οδηγία 87/54/ΕΟΚ ως εξής:  α) φυσικά πρόσωπα, που είναι υπήκοοι χώρας ή εδάφους που περιλαμβάνεται στο παράρτημα της παρούσας απόφασης ή έχουν τη συνήθη διαμονή τους στο έδαφος μιας από τις χώρες ή τα εδάφη αυτά, τυγχάνουν της ίδιας μεταχείρισης με τους υπηκόους κράτους μέλους·  β) εταιρείες ή άλλα νομικά πρόσωπα χώρας ή εδάφους, που περιλαμβάνεται στο παράρτημα με πραγματική και ουσιαστική βιομηχανική ή εμπορική εγκατάσταση σε μία από τις εν λόγω χώρες ή εδάφη, αντιμετωπίζονται σαν να έχουν πραγματική και ουσιαστική βιομηχανική ή εμπορική εγκατάσταση στο έδαφος κράτους μέλους.  2. Προϋπόθεση για την εφαρμογή της παραγράφου 1 στοιχείο β) στις εταιρείες ή άλλα νομικά πρόσωπα κράτους μέλους, τα οποία έχουν δικαίωμα προστασίας βάσει της οδηγίας 87/54/ΕΟΚ, είναι να απολαύουν προστασίας στη συγκεκριμένη χώρα ή έδαφος.  3. Ο κατάλογος των χωρών και εδαφών του παραρτήματος που πληρούν τις προϋποθέσεις της παραγράφου 2 καταρτίζεται από την Επιτροπή και ανακοινώνεται στα κράτη μέλη.  Άρθρο 2  Η παρούσα απόφαση εφαρμόζεται από τις 8 Νοεμβρίου 1990.  Τα κράτη μέλη επεκτείνουν το δικαίωμα προστασίας βάσει της παρούσας απόφασης στα πρόσωπα που αναφέρονται στο άρθρο 1 μέχρι τις 31 Δεκεμβρίου 1992.  Όλα τα αποκλειστικά δικαιώματα που αποκτώνται βάσει της παρούσας απόφασης εξακολουθούν να παράγουν αποτελέσματα για το χρονικό διάστημα που προβλέπεται στην οδηγία 87/54/ΕΟΚ.  Άρθρο 3  Η παρούσα απόφαση απευθύνεται στα κράτη μέλη.  Λουξεμβούργο, 9 Οκτωβρίου 1990.  Για το Συμβούλιο  Ο Πρόεδρος  P. ROMITA  (1) ΕΕ αριθ. L 24 της 27. 1. 1987, σ. 36.  (2) ΕΕ αριθ. L 313 της 4. 11. 1987, σ. 22.  (3) ΕΕ αριθ. L 140 της 7. 6. 1988, σ. 13.  ΠΑΡΑΡΤΗΜΑ  Αγκουίλα  Βερμούδες  Βρετανικό έδαφος του Ινδικού Ωκεανού  Βρετανικαί Παρθένοι Νήσοι  Νήσοι Καίυμαν  Αγγλονορμανδικές Νήσοι  Νήσοι Φάλκλαντ  Φινλανδία  Χονγκ Κονγκ  Ισλανδία  Νήσος Μαν  Λιχτενστάιν  Μονσεράτ  Νορβηγία  Πιτκέρν  Αγία Ελένη  Εξαρτώμενα εδάφη της Αγίας Ελένης (Ασενσιόν, Τριστάν ντα Κούνια)  Νότια Γεωργία και νήσοι Σάντουιτς  Ελβετία  Νήσοι Τερκς και Κάικος  Ηνωμένες Πολιτείες της Αμερικής